**Fædrelandsvennen**

**Solkongen og vinden**

Solkongen sa: «Etter oss kommer syndfloden.» Han må i alle fall ha vært en slags ærlig mann, solkongen.

Kari Vilde Risvand Birkenes

Oppdatert: 05.mar.2019 13:19

Publisert: 07.mar.2019 13:30

[abonnent](https://www.fvn.no/mening/leserinnlegg/i/5VP6m6/Solkongen-og-vinden) [leserinnlegg](https://www.fvn.no/mening/leserinnlegg)

Norske politikere sier: «Det grønne skiftet.» Jeg vet ikke om de tror det selv, men hvis de tror det, har de enten for lite kunnskap, eller de velger å se bort fra den.

Einstein skal ha sagt: Et problem kan ikke løses ved hjelp av den samme tankegangen som skapte det.

Da er vi ved kjernen av hva dette dreier seg om. Årsaken til klimakrisen er vårt vestlige vellevnet som har spredd seg til hele kloden. Årsaken til klimakrisen er politikernes evige tro på og gjennomføring av økonomisk vekst. Nå skal denne veksten videreføres med den såkalt grønne energi. Men tankegangen har fått sin endelige dom ved FNs siste klimarapport.

**Politikere** prioriterer gjenvalg framfor å sette i verk nødvendige tiltak, som er at vi alle må legge om vårt levevis radikalt samtidig med at det offentlige må legge om radikalt. Alle må begynne med en eneste gang. Allikevel kan det være for sent. Jfr blant annet de amerikanske forskerne Roy Scranton og James Hansen. Selv om vi alle selger bilen, slutter å dra på cruise, slutter å fly og slutter å kjøpe unødig krims etc etc, kan det være for sent.

Om vi bygger ut hele landet med vindkraft, vil det visstnok bety en reduksjon på noen promille

Vindkraft er et skalkeskjul for politisk feighet. Om vi bygger ut hele landet med vindkraft, vil det visstnok bety en reduksjon på noen promille CO2 i europeisk sammenheng. På globalt nivå vil det bety null.

Jeg slutter meg til Helge Briseid Risnes som påpeker i en kronikk i Fædrelandsvennen 25. februar at vi har dobbelt så høyt strømforbruk som i Sverige og fire ganger så høyt som i Danmark. Hva om vi begynte å endre strømtariffene slik at vi kunne få vekk det verste sløseriet? Men det er dessverre ikke det myndighetene vil.

Fædrelandsvennen hadde 22. februar intervju med forsker Mikaela Vasstrøm som skal finne ut hvorfor vindkraft er så vanskelig i Norge. Hun sier at vi ofte ser at klimagevinster settes opp mot natur, landskap og biologisk mangfold. Etter min mening er natur, landskap og biologisk mangfold selve klimagevinsten som vi ødelegger ved utbygging. På den annen side er begrepet ”klimagevinst” også en tilsnikelse. Hvis en tar alle naturmessige og menneskelige faktorer i betraktning, blir regnestykket ved utbygging uhyggelig negativt.

Jeg håper forskningsprosjekt til Mikaela Vasstrøm om norsk vindkraftpolitikk vil dokumentere hvordan lobbyistene – de som arbeider for dem som tjener pengene - på dette felt har fått sitt endelige gjennombrudd i Norge. En av dem er Marius Holm, leder av den industrifinansierte stiftelsen Zero. Han sier i et intervju med Dag og Tid i begynnelsen av februar at han har arbeidet tett opp mot NVE i mange år for å få til en massiv utbygging i Norge. Det er nå godkjent over 100 vindkraftverk uten noen plan. I 2018 ba olje- og energidepartementet NVE om å lage en plan over den videre utbyggingen, og de kom opp med to områder i hvert fylke, i alt 44. Av disse er planen at 15 – 20 skal realiseres.

Til sammenligning har de ingen vindkraftverk i Sveits. De bruker omtrent en tredjedel av den energien vi bruker i Norge.

Det norske forbrukssamfunnet er gjennomført materialistisk og brutalt og meget overfladisk. Ikke rart at mange unge sliter. Oppslutningen Greta Thunberg har fått, viser imidlertid at veldig mange av dem heldigvis gjennomskuer det politikerne holder på med.

Einstein sa også: Det blir ingen skog av slyngplanter. Likevel er det dem som rår.

Norsk klimapolitikk gjør at Jeg er flau over å være norsk.